Il-Mro. Colin Attard, li huwa d-direttur artistiku ta’ dan il-festival, tkellem fid-dettall dwar il-programm li se jkun qiegħed jittella’ f’dan il-festival li se jkun imżewwaq b’taħlita ta’ stili mużikali u li se jkunu esegwiti minn artisti Maltin kif ukoll artisti internazzjonali. Dawn il-kunċerti se jkunu qegħdin jittellgħu f’diversi postijiet f’Għawdex.  F’kunċert minnhom se jkunu qegħdin jittellgħu l- Messa Papa Giovanni XXIII ta’ Joseph Vella u Missa Brevis In Honorem Johannis Pauli II ta’  Mro Colin Attard,  tal-kor Gaulitanus. Xogħlijiet oħrajn se jkunu, kunċert mill- UK chamber choirs, l-Elysian Singers, kunċert minn Alexander Frey u żewġ kunċerti ta’ mużika kontemporanja Taljana li se jindaqqu għall-ewwel darba f’Malta fil-preżenza tal-kompożituri tagħhom stess. Aktar informazzjoni dwar it-Tosca ngħatat minn Attard, fejn semma dettalji relatati mal-produzzjoni u spjega li din qiegħda ssir b’kollaborazzjoni mal-Festival ta’ Taormina li se jittella’ fit-12 ta’ April 2014 fit-Teatru tal-Opra Aurora. Enrico Castiglione se jkun id-direttur u bħala artisti se jkun hemm Norma Fantini, it-tenur Taljani Piero Giuliacci u l-baritonu Francesco Landolfi li bħalissa qiegħed jaħdem ma’ Muti. Il-Malta Philarmonic Orchestra se tkun taħt id-direzzjoni ta’ Mro. Colin Attard bis-sehem tal-Kor Gaulitanus. L-Onor. Dr Anton Refalo, Ministru għal Għawdex iddeskriva dan il-festival kulturali bħala avveniment importanti għal Għawdex għax qal li jiġbed lejh it-turisti fix-xhur ftit kwieti. L-Onor. Franco Mercieca, Segretarju Parlamentari għad-Drittijiet ta’ Persuni b’Diżabiltà u Anzjanità Attiva, faħħar din l-attività u nieda skema għal pensjonanti u dawk li għandhom diżabilità fejn se jkunu qegħdin jibbenefikaw minn €20 skont fuq il-biljetti tal-Opra. Is-Sur Abraham Said, qal li bi pjaċir qiegħed jagħti l-appoġġ tiegħu f’dawn ix-xorta ta’ attivitajiet għax qal li huma fil-linja tal-valuri li jemmen fih hu u jippromwovi. Għal din il-konferenza kien hemm preżenti għadd ta’ persuni li qegħdin jagħtu l-appoġġ tagħhom lil dan il-festival. Il-Kor Gaulitana qed ikun megħjun mill-Ministeru għal Għawdex, is- Segretarj at Parlamentari għad-Drittijiet ta’ Persuni b’Diżabiltà u Anzjanità Attiva, VisitGozo, Malta Arts Fund, Taormina Festival, Istituto Italiano di Cultura, Verso L’Arte, Vini e Capricci, Kunsill Lokali Nadur, Kunsill Lokali Rabat, Kunsill Lokali Xagħra, Kunsill Lokali Xewkija, Russian Centre for Science and Culture, Michael Grech Financial Investment Services, HSBC, Bank of Valletta, JDB Printing and Oleander Bar & Restaurant. L-attivitajiet huma b’xejn (minbarra l-opra).  Aktar informazzjoni tista’ tinkiseb minn www.gaulitanus.com . Biex tipprenota l-biljetti għall-Opr Tosca tistgħu tibagħtu e-mail fuq [email protected] , jew ċemplu 99209779/99248963, minn fuq il-website www.teatruaurora.com jew Aurora Box Office. Għal programm dettaljat idħol hawn:- Gaulitana 14 – Programme